32001D0766
L 288/50
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 октомври 2001 година
за изменение на Решение 93/197/ЕИО относно вноса на еднокопитни животни от Фолкландските острови
(нотифицирано под номер С(2001) 3198)
(текст от значение за ЕИП)
(2001/766/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/426/ЕИО на Съвета от 26 юни 1990 г. относно ветеринарно-санитарните условия, регулиращи движението и вносът от трети страни на еднокопитни животни (1), последно изменена с Решение 2001/298/ЕО (2), и по-специално член 13, параграф 2, член 15, буква а), член 16, параграф 2 и член 19, i) от него,
като има предвид, че:
(1)
Фолкландските острови са включени в част 1 от приложението към Решение 79/542/ЕИО на Съвета от 21 декември 1976 г. относно съставянето на списък на трети страни, от които държавите-членки разрешават вноса на животни от рода на едрия рогат добитък, свине, еднокопитни животни, овце и кози, прясно месо и месни продукти, последно изменена с Решение 2001/731/ЕО на Комисията (3), като при това се установява принципното разрешение на такъв внос, който е обаче подчинен на условието, че са спазени ветеринарно-санитарните условия и изискванията за общественото здраве.
(2)
В допълнение към мисията на Комисията за ветеринарно-санитарна инспекция на Фолкландските острови, ситуацията, свързана със здравето на животните и в частност, ситуацията, свързана със здравето на конете, изглеждат под задоволителен контрол от страна на ветеринарните служби.
(3)
Ветеринарните органи на Фолкландските острови предоставиха в писмен вид задължение да уведомят в срок от 24 часа по факс, с телеграма или с телекс Комисията и държавите-членки за всеки потвърден случай на инфекциозно или заразно заболяване при еднокопитните животни, както е посочено в приложение А към Директива 90/426/ЕИО, което изисква задължително уведомяване в страната, а така също в рамките на един надлежен срок, за всяка промяна в политиката на ваксинация или внос по отношение на еднокопитните животни.
(4)
Ветеринарно-санитарните условия и ветеринарното сертифициране за внос на еднокопитни животни в Общността трябва да бъдат приети съгласно ситуацията, свързана със здравето на животните в съответната трета страна. Вследствие на това трябва да се измени съответно Решение 93/197/ЕИО на Комисията от 5 февруари 1993 г. относно здравните условия и ветеринарното сертифициране за внос на регистрирани еднокопитни животни и на еднокопитни животни за разплод и доотглеждане (4), последно изменено с Решение 2001/754/ЕО (5).
(5)
За по-голяма яснота при измененията на списъците на трети страни следва да се използва код ISO за съответната страна.
(6)
Мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Решение 93/197/ЕИО се изменя, както следва:
1.
Списъкът на трети страни в група А от приложение I се заменя със следния текст:
„Швейцария (СН), Фолкландски острови (FK), Гренландия (GL), Исландия (IS)“.
2.
Заглавието на здравния сертификат, посочен в приложение II А, се заменя със следния текст:
„ЗДРАВЕН СЕРТИФИКАТ
за внос на територията на Общността на регистрирани еднокопитни животни и на еднокопитни животни за отглеждане и разплод от Швейцария, Фолкландските острови, Гренландия, Исландия.“.
Член 2
Адресати на настоящото решение са държавите-членки.
Съставено в Брюксел на 25 октомври 2001 година.